憶舊遊
作者：白居易
朝代：唐

paragraphs: 憶舊遊，舊遊安在哉。
舊遊之人半白首，舊遊之地多蒼苔。
江南舊遊凡幾處，就中最憶吳江隈。
長洲苑綠柳萬樹，齊雲樓春酒一杯。
閶門曉嚴旗鼓出，臯橋夕鬧船舫迴。
修蛾慢臉燈下醉，急管繁弦頭上催。
六七年前狂爛熳，三千里外思裴回。
李娟張態一春夢，周五殷三歸夜臺。
虎丘月色爲誰好，娃宮花枝應自開。
賴得劉郎解吟詠，江山氣色合歸來。